b'\n_START_ARTICLE_\nOcna Sibiului\n_START_SECTION_\nIstoric\n_START_PARAGRAPH_\nExploat\xc4\x83ri de sare cunoscute din antichitate sunt \xc8\x99i cele de la Ocna Sibiului.\n_START_SECTION_\nDescriere\n_START_PARAGRAPH_\nOcna Sibiului este o sta\xc8\x9biune turistic\xc4\x83 situat\xc4\x83 \xc3\xaen jude\xc8\x9bul Sibiu, \xc3\xaen sudul Depresiunii Colinare a Transilvaniei (nord-vestul Depresiunii Sibiu) la 15\xc2\xa0km nord de Sibiu, pe valea p\xc3\xa2r\xc3\xa2ului Vi\xc8\x99a, \xc3\xaentr-o regiune \xc3\xaenconjurat\xc4\x83 de p\xc4\x83duri de stejari seculari \xc8\x99i cu un subsol bogat \xc3\xaen sare. Prima sta\xc8\x9biune balnear\xc4\x83 a fost \xc3\xaenfiin\xc8\x9bat\xc4\x83 aici \xc3\xaen anul 1845 \xc8\x99i, de atunci, Ocna Sibiului \xc8\x99i-a atras renumele datorit\xc4\x83 lacurilor heliotermice formate pe locul unor vechi mine de sare surpate._NEWLINE_Pe masivul de sare se afl\xc4\x83 mai multe lacuri s\xc4\x83rate (foste ocne pr\xc4\x83bu\xc8\x99ite). Multe dintre ele au o concentra\xc8\x9bie de sare de 260 grame/litru. Lacul Avram Iancu (fosta min\xc4\x83 "Grosse Grube", "Ocna Mare"), cu o ad\xc3\xa2ncime de 132,5 m, este considerat cel mai ad\xc3\xa2nc lac antropogen din \xc8\x9bar\xc4\x83._NEWLINE_Climatul temperat, aerul bogat in aerosoli, temperatura anual\xc4\x83 mult peste media din aceast\xc4\x83 parte a \xc8\x9b\xc4\x83rii \xc8\x99i recentele renov\xc4\x83ri ale \xc8\x99trandului, au adus din nou sta\xc8\x9biunea la faima din trecut._NEWLINE_Ocna Sibiului prezint\xc4\x83 \xc8\x99i interes arheologic, aici fiind descoperite unelte din epoca bronzului (1900-800 \xc3\xae.C.), care sunt expuse la Muzeul Brukenthal din Sibiu.\n_START_SECTION_\nDate geologice\n_START_PARAGRAPH_\nZ\xc4\x83c\xc4\x83mintele de sare din Transilvania (exploatate sistematic \xc3\xaen cursul vremii la Ocna Dejului, Sic, Cojocna, Turda, Ocna Mure\xc8\x99, Ocna Sibiului \xc8\x99i Praid) s-au format cu 13,5 milioane de ani \xc3\xaen urm\xc4\x83, \xc3\xaentr-o mare cu ad\xc3\xa2ncime redus\xc4\x83 \xc8\x99i sub un climat tropical, foarte cald. Etajul geologic respectiv corespunde miocenului mediu. Stratul de sare se \xc3\xaentinde pretutindeni \xc3\xaen subsolul Transilvaniei, av\xc3\xa2nd o grosime medie (originar\xc4\x83) de circa 400 m. Straturile groase de sedimente depuse ulterior deasupra orizontului de sare au ap\xc4\x83sat cu o greutate imens\xc4\x83 stratul maleabil \xc8\x99i plastic de sare, care a c\xc4\x83utat zone mai slabe ale scoar\xc8\x9bei terestre la marginea Transilvaniei, unde s-a ridicat sub forma unor ciuperci cu \xc3\xaen\xc4\x83l\xc8\x9bimi de peste 1.000 m, ajung\xc3\xa2nd de multe ori chiar p\xc3\xa2n\xc4\x83 la suprafa\xc8\x9ba p\xc4\x83m\xc3\xa2ntului (cazul localit\xc4\x83\xc8\x9bilor cu vechi exploat\xc4\x83ri de sare men\xc8\x9bionate mai sus). Cupola masivului de sare de la Ocna Sibiului are forma unei elipse cu axa mare de 1,3\xc2\xa0km si axa mic\xc4\x83 de 0,6\xc2\xa0km. De\xc8\x99i sarea de la Ocna Sibiului a constituit obiectul unor \xc3\xaendelungate exploat\xc4\x83ri miniere (din perioada roman\xc4\x83, p\xc3\xa2n\xc4\x83 \xc3\xaen anul 1932), ad\xc3\xa2ncimea masivului nu se cunoa\xc8\x99te p\xc3\xa2n\xc4\x83 \xc3\xaen prezent, fiind apreciat\xc4\x83 la cca 1,0 - 1,2\xc2\xa0km.\n_START_SECTION_\nTehnica de deschidere \xc3\xaen trecut a ocnelor de sare din Ardeal\n_START_PARAGRAPH_\n\xc3\x8enainte de deschiderea unei noi ocne de sare \xc3\xaen Ardeal , se f\xc4\x83ceau deobicei foraje de explorare. Dac\xc4\x83 p\xc3\xa2n\xc4\x83 la ad\xc3\xa2ncimea de 36 m (18 Klafter = 18 st\xc3\xa2njeni) nu se intercepta sarea, se renun\xc8\x9ba la proiect, din cauza ad\xc3\xa2ncimii prea mari a pu\xc8\x9burilor. Ideal era ca solul s\xc4\x83 aib\xc4\x83 o grosime de max. 10\xe2\x80\x9312 m (5-6 st\xc3\xa2njeni). La un rezultat pozitiv al primului foraj, se executa un al doilea, la o distan\xc8\x9b\xc4\x83 de 6 m (3 st\xc3\xa2njeni) de primul, pentru stabilirea exact\xc4\x83 a grosimii stratului acoperitor deasupra celui de al doilea pu\xc8\x9b. Al doilea pu\xc8\x9b se amplasa preferen\xc8\x9bial la aceea\xc8\x99i cot\xc4\x83 cu primul sau cu max. 4\xe2\x80\x936 m (2-3 st\xc3\xa2njeni) diferen\xc8\x9b\xc4\x83 de nivel fa\xc8\x9b\xc4\x83 de primul pu\xc8\x9b. Un pu\xc8\x9b era rezervat pentru intrarea \xc8\x99i ie\xc8\x99irea minerilor din ocne (cu ajutorul unor fr\xc3\xa2nghii de c\xc3\xa2nep\xc4\x83), iar cel\xc4\x83lalt pu\xc8\x9b pentru extragerea s\xc4\x83rii din subteran. Pu\xc8\x9burile se s\xc4\x83pau cu profil patratic, fiecare latur\xc4\x83 av\xc3\xa2nd 2,8 m (9 pa\xc8\x99i; 1 pas = 0,3 m) p\xc3\xa2n\xc4\x83 la o ad\xc3\xa2ncime de 4 m (2 st\xc3\xa2njeni) sub contactul steril-sare, dup\xc4\x83 care se l\xc4\x83rgea treptat pe urm\xc4\x83torii 4 m (2 st\xc3\xa2njeni), cu profil tot patratic. Aici se f\xc4\x83cea a\xc8\x99a-numitul \xe2\x80\x9cfundament\xe2\x80\x9d, din b\xc3\xa2rne de lemn incastrate \xc3\xaen sare, pe care se sprijinea \xc3\xaentregul pu\xc8\x9b. Apoi se arma pu\xc8\x9bul, de jos \xc3\xaen sus, la \xc3\xaenceput cu un amestec de argil\xc4\x83, pleav\xc4\x83 \xc8\x99i l\xc3\xa2n\xc4\x83 de oaie (pentru impermeabilizarea pere\xc8\x9bilor), dup\xc4\x83 care cu b\xc3\xa2rne (grinzi) de lemn. Grosimea arm\xc4\x83turilor era de 0,3 m (1 pas), astfel ca profilul efectiv al pu\xc8\x9bului se reducea \xc3\xaen final de la 2,8 x 2,8 m la 2,5 x 2,5 m. De la nivelul steril-sare \xc3\xaen jos pere\xc8\x9bii se c\xc4\x83ptu\xc8\x99eau cu piele de bivol, care \xc3\xaempiedeca contactul direct al apei cu pere\xc8\x9bii de sare. Apa care picura totu\xc8\x99i \xc3\xaen min\xc4\x83 era captat\xc4\x83 \xc8\x99i scoas\xc4\x83 la suprafa\xc8\x9b\xc4\x83. De la nivelul \xe2\x80\x9cfundamentului\xe2\x80\x9d \xc3\xaen jos se s\xc4\x83pa cu profil tot mai l\xc4\x83rgit, conic, a\xc8\x99a c\xc4\x83 dup\xc4\x83 al\xc8\x9bi cca 8 m (4 st\xc3\xa2njeni) cele 2 pu\xc8\x9buri al\xc4\x83turate se uneau. De aici, mina lua o form\xc4\x83 conic\xc4\x83-ogival\xc4\x83 cu sec\xc8\x9biunea pe c\xc3\xa2t posibil circular\xc4\x83 (care nu se realiza practic dec\xc3\xa2t rar). Mina se declara gata pentru exploatare numai dup\xc4\x83 ce un agent al administra\xc8\x9biei salinei, st\xc3\xa2nd pe un bulg\xc4\x83re de sare \xc3\xaen mijlocul ocnei, nu mai putea atinge tavanul ocnei cu ciocanul. Din acest moment, salariul t\xc4\x83ietorilor de sare sc\xc4\x83dea de la 4,5 crei\xc8\x9bari (4,5 Kreuzer) pentru fiecare bloc de sare, la obi\xc8\x99nuitul tarif de 1,5 crei\xc8\x9bari. Ocna era dat\xc4\x83 atunci oficial \xc3\xaen func\xc8\x9biune, primind totodat\xc4\x83 un nume. Costurile de deschidere ale unei ocne de sare se ridicau de obicei la peste 5.000 florini (guldeni) de argint.\n_START_SECTION_\nTurism\n_START_PARAGRAPH_\n\xc3\x8en Ocna Sibiului func\xc8\x9bioneaz\xc4\x83 ca structur\xc4\x83 turistic\xc4\x83 permanent\xc4\x83 Complexul Balnear Ocna Sibiului, alc\xc4\x83tuit din dou\xc4\x83 hoteluri, un restaurant, o baz\xc4\x83 de tratament \xc8\x99i o baz\xc4\x83 de agrement. Pavilionul b\xc4\x83ilor din Ocna Sibiului este o cl\xc4\x83dire monument istoric.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Ocna Sibiului se ridic\xc4\x83 la 3.562 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.102\xc2\xa0locuitori. Majoritatea locuitorilor sunt rom\xc3\xa2ni (84,25%), cu o minoritate de maghiari (9,12%). Pentru 5,84% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (82,09%), dar exist\xc4\x83 \xc8\x99i minorit\xc4\x83\xc8\x9bi de reforma\xc8\x9bi (8,14%) \xc8\x99i romano-catolici (1,4%). Pentru 5,9% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nEvolu\xc8\x9bie istoric\xc4\x83\n_START_PARAGRAPH_\nLa recens\xc4\x83m\xc3\xa2ntul din 1930 au fost \xc3\xaenregistra\xc8\x9bi 3.969 locuitori, dintre care 2.781 rom\xc3\xa2ni, 941 maghiari, 142 \xc8\x9bigani, 92 germani \xc8\x99.a. Sub aspect confesional, popula\xc8\x9bia era alc\xc4\x83tuit\xc4\x83 \xc3\xaen 1930 din 2.627 ortodoc\xc8\x99i, 785 reforma\xc8\x9bi, 285 greco-catolici, 198 romano-catolici, 67 luterani \xc8\x99.a._NEWLINE_Ocna Sibiului - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia'